CELEX: 52011XG0304(01)
Language: el
Date: 2011-03-04
Title: Συμπεράσματα του Συμβουλίου για το ρόλο της εκπαίδευσης και της κατάρτισης στην εφαρμογή της στρατηγικής «Ευρώπη 2020»

4.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 70/1
            
         Συμπεράσματα του Συμβουλίου για το ρόλο της εκπαίδευσης και της κατάρτισης στην εφαρμογή της στρατηγικής «Ευρώπη 2020»
   2011/C 70/01
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΤΟΝΙΖΟΝΤΑΣ ότι είναι πρόθυμο να θέσει την εμπειρογνωσία του Συμβουλίου στην υπηρεσία του Ευρωπαϊκού Συμβουλίου και να συμβάλει ενεργά στην επιτυχή εφαρμογή της στρατηγικής «Ευρώπη 2020» για την απασχόληση και την ανάπτυξη και του Ευρωπαϊκού Εξαμήνου,
   ΥΠΕΝΘΥΜΙΖΟΝΤΑΣ τις επιδιώξεις της στρατηγικής για έξυπνη, βιώσιμη και χωρίς αποκλεισμούς ανάπτυξη, που θα υποστηριχθούν από ορισμένους πρωταρχικούς στόχους της ΕΕ και σειρά εμβληματικών πρωτοβουλιών,
   ΚΑΙ ΕΧΟΝΤΑΣ ΥΠΟΨΗ ΤΟΥ την Ετήσια Επισκόπηση της Ανάπτυξης της Επιτροπής για το 2011, που περιλαμβάνει την έκθεση προόδου για την «Ευρώπη 2020», τη μακροοικονομική έκθεση και το σχέδιο κοινής έκθεσης για την απασχόληση καθώς και τις ολοκληρωμένες κατευθυντήριες γραμμές για την «Ευρώπη 2020»,
   ΤΟΝΙΖΕΙ ΟΤΙ
   Η εκπαίδευση και η κατάρτιση διαδραματίζουν σημαντικό ρόλο στην επίτευξη των στόχων της στρατηγικής «Ευρώπη 2020» για έξυπνη, βιώσιμη και χωρίς αποκλεισμούς ανάπτυξη, ιδίως παρέχοντας στους πολίτες τις δεξιότητες και τα προσόντα που χρειάζονται η ευρωπαϊκή οικονομία και η ευρωπαϊκή κοινωνία για να παραμείνουν ανταγωνιστικές και καινοτόμοι, αλλά και συμβάλλοντας στην προαγωγή της κοινωνικής συνοχής και ένταξης. Επομένως ο βασικός ρόλος της εκπαίδευσης και της κατάρτισης θα πρέπει να εκφράζεται πλήρως στις εργασίες του Συμβουλίου κατά το νέο Ευρωπαϊκό Εξάμηνο που έχει καθιερωθεί από τις αρχές του 2011. Ειδικότερα, το Συμβούλιο θα πρέπει να μεριμνά, με την υποστήριξη της Επιτροπής, ώστε να ρυθμίζονται δεόντως τα θέματα που αφορούν τα μέτρα πολιτικής και τις μεταρρυθμίσεις στον τομέα της εκπαίδευσης και της κατάρτισης, τη συμβολή τους στην εκπλήρωση των ευρωπαϊκών στόχων και την ανταλλαγή βέλτιστων πολιτικών και πρακτικών.
   ΘΕΩΡΕΙ ΟΤΙ
   
               1.
            
            
               Το πλαίσιο «ΕΚ 2020» και οι τέσσερις στρατηγικοί στόχοι του (1) αποτελούν ισχυρό θεμέλιο για την ευρωπαϊκή συνεργασία στον τομέα της εκπαίδευσης και της κατάρτισης και μπορούν επομένως να συμβάλουν ουσιαστικά στην επίτευξη των στόχων της στρατηγικής «Ευρώπη 2020».
            
         
               2.
            
            
               Η διαδικασία της Κοπεγχάγης, της οποίας οι στρατηγικές προτεραιότητες για την προσεχή δεκαετία επανεξετάσθηκαν στην υπουργική σύνοδο που έλαβε χώρα στην Bruges του Δεκέμβριο του 2010 (2), τονίζει ότι η επαγγελματική εκπαίδευση και κατάρτιση (ΕΕΚ) διαδραματίζει σημαντικό ρόλο στην υποστήριξη των στόχων της στρατηγικής «Ευρώπη 2020», με την παροχή των κατάλληλων ποιοτικών δεξιοτήτων και προσόντων.
            
         
               3.
            
            
               Δύο από τις προτεινόμενες εμβληματικές πρωτοβουλίες της στρατηγικής «Ευρώπη 2020» αφορούν ιδιαιτέρως την εκπαίδευση και την κατάρτιση:
               
                           i)
                        
                        
                           Πρώτον, η πρωτοβουλία «Νεολαία σε κίνηση», που έχει ως στόχο να βοηθήσει τους νέους να επιτύχουν το πλήρες δυναμικό τους από άποψη εκπαίδευσης και κατάρτισης και επομένως να βελτιώσουν τις προοπτικές απασχόλησής τους. Είναι επιτακτική ανάγκη να εξασφαλισθεί ότι ο αριθμός των νέων που εγκαταλείπουν το σχολείο θα μειώνεται, ότι όλοι οι νέοι θα αποκτούν τις βασικές δεξιότητες που χρειάζονται για περαιτέρω μάθηση και ότι θα υπάρχουν περισσότερες ευκαιρίες για εκπαίδευση σε μεταγενέστερο στάδιο. Τα ανώτατα εκπαιδευτικά ιδρύματα θα πρέπει να παροτρύνονται να βελτιώσουν την ποιότητα και την καταλληλότητα των μαθημάτων που παρέχουν, ώστε να ενθαρρύνουν μεγαλύτερο φάσμα πολιτών να εγγραφούν στην τριτοβάθμια εκπαίδευση, ενώ παράλληλα θα πρέπει να προωθείται η μαθησιακή κινητικότητα όλων των νέων στο σύνολο του εκπαιδευτικού συστήματος καθώς και σε άτυπα πλαίσια όπως η νεανική εργασία και συμμετοχή. Επιπλέον θα πρέπει να προαχθεί η αύξηση των μαθησιακών ευκαιριών στο χώρο εργασίας και στις επιχειρήσεις και να διευρυνθούν οι δυνατότητες εθελοντικών δραστηριοτήτων, αυτοαπασχόλησης καθώς και εργασίας και μάθησης στο εξωτερικό.
                        
                     
                           ii)
                        
                        
                           Δεύτερον, η πρωτοβουλία «Ατζέντα για νέες δεξιότητες και νέες θέσεις απασχόλησης», που τονίζει την ανάγκη αναβάθμισης των δεξιοτήτων για να τονωθεί η απασχολησιμότητα. Πρέπει να επιτευχθεί πρόοδος ώστε να βελτιωθεί ο προσδιορισμός των αναγκών κατάρτισης, να αυξηθεί η προσαρμογή της εκπαίδευσης και της κατάρτισης στις ανάγκες της αγοράς εργασίας, να διευκολυνθεί η πρόσβαση των ατόμων στις διά βίου ευκαιρίες μάθησης και το σχετικό προσανατολισμό και να εξασφαλισθεί ομαλή μετάβαση ανάμεσα στον κόσμο της εκπαίδευσης, της κατάρτισης και της απασχόλησης. Προκειμένου να επιτευχθεί αυτό, επιβάλλονται στενότερη συνεργασία και εταιρικές σχέσεις μεταξύ δημόσιων υπηρεσιών, φορέων παροχής εκπαίδευσης και κατάρτισης και εργοδοτών σε εθνικό, περιφερειακό και τοπικό επίπεδο. Η μετάβαση προς συστήματα προσόντων με βάση τα μαθησιακά αποτελέσματα και η ευρύτερη επικύρωση των ικανοτήτων και προσόντων που αποκτώνται σε άτυπα πλαίσια έχουν επίσης μεγάλη σημασία.
                        
                     
         
               4.
            
            
               Η συμβολή της εκπαίδευσης και της κατάρτισης σε άλλες εμβληματικές πρωτοβουλίες, όπως το «Ψηφιακό Θεματολόγιο και η Ένωση Καινοτομίας», είναι εξίσου ουσιαστική. Τα ευρωπαϊκά συστήματα εκπαίδευσης και κατάρτισης πρέπει να προσφέρουν το σωστό συνδυασμό δεξιοτήτων και προσόντων, να εξασφαλίζουν επαρκή αριθμό πτυχιούχων στους τομείς των επιστημών, των μαθηματικών και της μηχανολογίας, να εφοδιάζουν τους μαθητές με τις βασικές δεξιότητες, το κίνητρο και την ικανότητα να μαθαίνουν, να προάγουν την ανάπτυξη πολυδύναμων δεξιοτήτων, περιλαμβανομένων όσων καθιστούν δυνατή τη χρήση σύγχρονων ψηφιακών τεχνολογιών, να προωθούν τη βιώσιμη ανάπτυξη και την ενεργό συμμετοχή των πολιτών και να ενθαρρύνουν τη δημιουργικότητα, την καινοτομία και την επιχειρηματικότητα.
            
         
               5.
            
            
               Ως απάντηση στους στόχους της πρωτοβουλίας για την «Ευρωπαϊκή πλατφόρμα για την καταπολέμηση της φτώχειας», απαιτούνται μεγαλύτερες προσπάθειες για την παροχή υποστήριξης και τη δημιουργία ευκαιριών για τους μη παραδοσιακούς και σε μειονεκτική θέση εκπαιδευομένους. Παράγοντες όπως η καλύτερη πρόσβαση σε υψηλής ποιότητας νηπιακή εκπαίδευση και φροντίδα, η παροχή ευκαιριών καινοτόμου εκπαίδευσης και κατάρτισης για μειονεκτούσες ομάδες είναι σημαντικοί αφενός για να μειωθούν οι κοινωνικές ανισότητες και αφετέρου για να δοθεί η δυνατότητα σε όλους τους πολίτες να αναπτύξουν πλήρως το δυναμικό τους.
            
         ΤΟΝΙΖΕΙ ΟΤΙ
   I.   Η εκπαίδευση και η κατάρτιση έχουν βασική σημασία για την επίτευξη των στόχων της στρατηγικής «Ευρώπη 2020»
   
   
               1.
            
            
               Επείγει η αποτελεσματική επένδυση σε υψηλής ποιότητας, εκσυγχρονισμένη και μεταρρυθμισμένη εκπαίδευση και κατάρτιση, διότι αφενός θα θέσει τα θεμέλια της μακροπρόθεσμης ευημερίας της Ευρώπης και αφετέρου, παρέχοντας περισσότερες και καλύτερες δεξιότητες και προσόντα, θα διευκολύνει βραχυπρόθεσμα την αντιμετώπιση των επιπτώσεων της κρίσης.
            
         
               2.
            
            
               Η ενίσχυση των ευκαιριών διά βίου μάθησης για όλους και σε όλες τις βαθμίδες της εκπαίδευσης και κατάρτισης είναι ουσιώδης, ιδίως επειδή βελτιώνει την ελκυστικότητα και τη σπουδαιότητα της ΕΕΚ και αυξάνει τη συμμετοχή στη διά βίου μάθηση καθώς και τη σημασία της.
            
         
               3.
            
            
               Επείγει η ανάληψη δράσης για την κατάσταση των νέων γυναικών και ανδρών που αντιμετωπίζουν εξαιρετικές δυσκολίες στην είσοδό τους στην αγορά εργασίας λόγω της σοβαρότητας της κρίσης.
            
         
               4.
            
            
               Πρέπει να βελτιωθεί η ανταπόκριση των συστημάτων εκπαίδευσης και κατάρτισης στις νέες απαιτήσεις και τάσεις, ώστε να καλυφθούν πληρέστερα οι ανάγκες της αγοράς εργασίας σε δεξιότητες και να αντιμετωπισθούν οι μεταβαλλόμενες κοινωνικές και πολιτιστικές προκλήσεις ενός παγκοσμιοποιημένου πλανήτη.
            
         II.   Απαιτείται ενίσχυση των προσπαθειών προκειμένου να επιτευχθούν οι πρωταρχικοί στόχοι στην εκπαίδευση
   
   
               5.
            
            
               Η επίτευξη των δύο πρωταρχικών στόχων της ΕΕ όσον αφορά την εκπαίδευση και την κατάρτιση — δηλαδή η μείωση του ποσοστού αυτών που εγκαταλείπουν πρόωρα το σχολείο σε λιγότερο από 10 % και η αύξηση σε τουλάχιστον 40 % του ποσοστού των ατόμων ηλικίας 30-34 που έχουν ολοκληρώσει τριτοβάθμια ή ισοδύναμη εκπαίδευση — θα έχει θετικές επιπτώσεις στην απασχόληση και την ανάπτυξη. Επίσης, τα μέτρα τα οποία λαμβάνονται στον τομέα της εκπαίδευσης και της κατάρτισης θα συμβάλουν στην επίτευξη των στόχων σε άλλους τομείς, όπως η ενίσχυση των ποσοστών απασχόλησης, η προαγωγή της έρευνας και της ανάπτυξης και η μείωση της φτώχειας.
            
         
               6.
            
            
               Όσον αφορά τον πρώτο στόχο, η πρόωρη εγκατάλειψη του σχολείου αποτελεί σύνθετο φαινόμενο που επηρεάζεται από εκπαιδευτικούς, προσωπικούς και κοινωνικοοικονομικούς παράγοντες. Η αντιμετώπιση του προβλήματος προϋποθέτει προληπτικά και αντισταθμιστικά μέτρα, όπως εκπαίδευση «δεύτερης ευκαιρίας», και στενό συντονισμό μεταξύ των τομέων της εκπαίδευσης και της κατάρτισης καθώς και με άλλους τομείς πολιτικής. Τα μέτρα πολιτικής που παρουσιάζουν ενδιαφέρον είναι δυνατόν να περιλαμβάνουν καλύτερη πρωτοβάθμια εκπαίδευση, αναπροσαρμοσμένους κύκλους μαθημάτων, βελτιωμένη εκπαίδευση των καθηγητών, καινοτόμους εκπαιδευτικές μεθόδους, εξατομικευμένη υποστήριξη — ιδίως για τις μειονεκτούσες ομάδες, περιλαμβανομένων των μεταναστών και των Ρομ — και ενίσχυση της συνεργασίας με τις οικογένειες και την τοπική κοινότητα.
            
         
               7.
            
            
               Ο δεύτερος στόχος προϋποθέτει επίσης πολυσχιδή προσέγγιση. Προκειμένου να καταστούν ελκυστικά και αποτελεσματικά, τα συστήματα τριτοβάθμιας ή ισοδύναμης εκπαίδευσης χρειάζονται υψηλό επίπεδο αποτελεσματικών επενδύσεων, εκσυγχρονισμένους κύκλους μαθημάτων και βελτιωμένη διαχείριση. Η καινοτομία θα πρέπει να προαχθεί σε συστημικό και θεσμικό επίπεδο, ενώ πρέπει να αξιοποιηθεί αποτελεσματικότερα η χρηματοδότηση και να αναζητηθούν ποικίλες πηγές χρηματοδότησης. Απαιτούνται επίσης κίνητρα για τη βελτίωση της διασύνδεσης με τον ευρύτερο κόσμο, μέσω συμπράξεων με τις επιχειρήσεις και την έρευνα, και την προσέλκυση μη παραδοσιακών μαθητών, με παροχή επαρκών κινήτρων και προαγωγή της επικύρωσης, των συστημάτων στήριξης και των υπηρεσιών προσανατολισμού.
            
         ΣΥΝΕΠΩΣ ΚΑΛΕΙ ΤΑ ΚΡΑΤΗ ΜΕΛΗ, ΟΣΟΝ ΑΦΟΡΑ ΤΑ ΘΕΜΑΤΑ ΕΚΠΑΙΔΕΥΣΗΣ ΚΑΙ ΚΑΤΑΡΤΙΣΗΣ,
   
               1.
            
            
               Να εγκρίνουν εθνικά προγράμματα μεταρρυθμίσεων (ΕΠΜ) τα οποία θα είναι στοχοθετημένα και βασισμένα στη δράση και τα οποία θα συμβάλλουν στην επίτευξη των στόχων της στρατηγικής «Ευρώπη 2020», περιλαμβανομένων των πρωταρχικών στόχων της ΕΕ.
            
         
               2.
            
            
               Να αναλάβουν δράσεις πολιτικής που να συνάδουν με τους εθνικούς στόχους, ανάλογα με τα σχετικά σημεία εκκίνησης των κρατών μελών και τις συνθήκες που ισχύουν σε κάθε χώρα και σύμφωνα με τις εθνικές διαδικασίες λήψης αποφάσεων.
            
         
               3.
            
            
               Να συνεργάζονται οριζόντια και στενά με άλλους σχετικούς τομείς που συμμετέχουν στη διαδικασία «Ευρώπη 2020» σε εθνικό επίπεδο, ιδιαίτερα με τα Υπουργεία Απασχόλησης, αλλά επίσης και με άλλους φορείς, λ.χ. τους κοινωνικούς εταίρους, κατά το σχεδιασμό και την υποβολή εκθέσεων σχετικά με την εφαρμογή των εθνικών πολιτικών απασχόλησης σύμφωνα με τις ολοκληρωμένες κατευθυντήριες γραμμές για την απασχόληση αριθ. 8 και 9 (3).
            
         
               4.
            
            
               Να προαγάγουν την ενισχυμένη συνεργασία μεταξύ ανώτατων εκπαιδευτικών ιδρυμάτων, ερευνητικών ινστιτούτων και επιχειρήσεων προκειμένου να ενισχυθεί το τρίγωνο της γνώσης ως βάση για μια πλέον καινοτόμο και δημιουργική οικονομία, σύμφωνα με την κατευθυντήρια γραμμή αριθ. 4 (4).
            
         ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ
   
               1.
            
            
               Να ενισχύσουν την οριζόντια συνεργασία και την ανταλλαγή εμπειριών και ορθών πρακτικών μεταξύ κρατών μελών για την εφαρμογή των ΕΠΜ και να περιλάβουν τις πτυχές αυτές σε μελλοντικές δραστηριότητες μάθησης από ομοτίμους, κατά περίπτωση.
            
         
               2.
            
            
               Να προωθήσουν περαιτέρω δυνατότητες εκμάθησης της χάραξης πολιτικής, ιδίως στους τομείς που καλύπτει η στρατηγική «Ευρώπη 2020», και να προσαρμόσουν την ανοικτή μέθοδο συντονισμού (ΑΜΣ) στις ανάγκες και τα συμφέροντα των κρατών μελών, αξιοποιώντας αποτελεσματικότερα τα αποτελέσματα της ευρωπαϊκής συνεργασίας, βελτιώνοντας τη διαφάνεια και υποστηρίζοντας πλέον εστιασμένη συνεργασία.
            
         
               3.
            
            
               Να ενισχύσουν τις συνδέσεις μεταξύ των στόχων και των σκοπών της στρατηγικής «Ευρώπη 2020», ιδίως ενισχύοντας τη βάση τεκμηρίωσης στο συγκεκριμένο τομέα και μεριμνώντας ώστε ο τομέας της εκπαίδευσης και της κατάρτισης να λαμβάνεται περισσότερο υπόψη κατά τον εντοπισμό αδιεξόδων στην ανάπτυξη και την απασχόληση.
            
         
               4.
            
            
               Να ενισχύσουν, όπως περιγράφεται στην πρωτοβουλία «Ατζέντα για νέες δεξιότητες και θέσεις εργασίας», την ικανότητα πρόβλεψης και κάλυψης των αναγκών της αγοράς εργασίας και των αναγκών σε δεξιότητες καθώς και δημιουργίας του κατάλληλου συνόλου δεξιοτήτων, περιλαμβανομένων εγκάρσιων προσόντων όπως τα ψηφιακά και τα επιχειρησιακά, και να διαμορφώσουν συνολική στρατηγική για τη βελτίωση της πρόσβασης στη διά βίου μάθηση, ιδίως για μειονεκτούσες ομάδες.
            
         ΚΑΛΕΙ ΤΗΝ ΕΠΙΤΡΟΠΗ
   
               1.
            
            
               Να ενισχύσει περαιτέρω — σε πλήρη συμφωνία με τα κράτη μέλη — τους δεσμούς μεταξύ των ρυθμίσεων εφαρμογής του στρατηγικού πλαισίου «ΕΚ 2020» και των εκείνων της στρατηγικής «Ευρώπη 2020», ιδίως όσον αφορά τους κύκλους εργασιών, την υποβολή εκθέσεων και τη χάραξη στόχων. Κατά την υπόδειξη των μεσοπρόθεσμων προτεραιοτήτων για τον προσεχή κύκλο του «ΕΚ 2020», θα πρέπει να δοθεί ιδιαίτερη προσοχή στους πρωταρχικούς στόχους και τα κατάλληλα μέτρα που λαμβάνονται βάσει των πρωτοβουλιών «Νεολαία σε κίνηση» και «Ατζέντα για νέες δεξιότητες και θέσεις εργασίας».
            
         
               2.
            
            
               Να ενθαρρύνει τη δέουσα συνεκτίμηση των στόχων της στρατηγικής «Ευρώπη 2020» στις κοινές εκθέσεις προόδου «ΕΚ 2020», με ταυτόχρονη αναγνώριση του σαφούς πλεονεκτήματος το οποίο παρέχουν οι εν λόγω εκθέσεις όσον αφορά τη βαθύτερη αντίληψη των εθνικών εκπαιδευτικών πολιτικών των κρατών μελών.
            
         
               3.
            
            
               Να αναλύσει σε βάθος την πρόοδο προς την επίτευξη των πρωταρχικών στόχων και των κριτηρίων αναφοράς «ΕΚ 2020», ως βάση για την ανταλλαγή απόψεων στο Συμβούλιο κατά τη διάρκεια του Ευρωπαϊκού Εξαμήνου.
            
         
               4.
            
            
               Να ενισχύσει την προβολή και τη διαφάνεια των μέτρων που λαμβάνονται στo πλαίσιo της ΑΜΣ, εξασφαλίζοντας επιχειρησιακό συντονισμό μεταξύ των κρατών μελών που θα προβλέπει και τη συμμετοχή των ενδιαφερόμενων φορέων.
            
         
               5.
            
            
               Να παράσχει ανάλυση για την υποστήριξη των συζητήσεων στο πλαίσιο της ΑΜΣ σχετικά με τη διασύνδεση των προσεγγίσεων για την επένδυση και τη χάραξη πολιτικής στην εκπαίδευση με σκοπό την επίτευξη των στόχων της στρατηγικής «Ευρώπη 2020».
            
         
      (1)  ΕΕ C 119 της 28.5.2009.
   
      (2)  Ανακοινωθέν της Bruges για την ενισχυμένη ευρωπαϊκή συνεργασία στην ΕΕΚ: http://ec.europa.eu/education/lifelong-learning-policy/doc/vocational/bruges_en.pdf
   
      (3)  
   
               Αριθ. 8:
            
            
               Ανάπτυξη ειδικευμένου εργατικού δυναμικού που ανταποκρίνεται στις ανάγκες της αγοράς εργασίας και προαγωγή της διά βίου μάθησης.
            
         
               Αριθ. 9:
            
            
               Βελτίωση της απόδοσης των συστημάτων εκπαίδευσης και κατάρτισης σε όλα τα επίπεδα και αύξηση της συμμετοχής στην τριτοβάθμια ή ισοδύναμη εκπαίδευση.
            
         
      (4)  
   
               Αριθ. 4:
            
            
               Βελτιστοποίηση της στήριξης για Ε&Α και καινοτομία, ενίσχυση του τριγώνου της γνώσης και ενεργοποίηση του δυναμικού της ψηφιακής οικονομίας.